Szeretnék egy szépet, tiszta szivből
Szeretnék egy szépet, tiszta szivből,
Sérelem, és minden vétek nélkül,
          Mert hogy ha nem enyim, de az lehet,
          És azért ő benne kedvem telhet.

Csodálják azt mások, hogy hogy lehet,
Szeretni bűn nélkül mert nem lehet.
          De az én hiv szivem azt feleli,
          Nem vétek jó szivből mást szeretni.

Mi haszna születtem e világra,
Mi haszna születtem csak rabságra!
          Rab voltam, rab leszek, a míg élek,
          Miglen e világon élő leszek.

Alig volt éltemnek kis ideje,
Már is keserű lett az eleje,
          Alig volt egy óra, szempillantás,
          Ismét elérkezett újabb kinzás.

Oda van szivemnek csendessége,
Megejtett egy szivnek szívessége,
          Siralom esetem, a mig élek,
          Oh bánat árjába merült lélek!
Népköltészet